
Питане

Относно: извършени ремонтни дейности по ул. „Константин Величков“, качеството и ефективността на локалните ремонти и мерките за ограничаване на замърсяването при тяхното извършване

Господин Милков,

На 15 октомври 2026 г. по ул. „Константин Величков“ са извършени ремонтни дейности по пътната настилка от ОП „Комунални дейности“.

Видимият резултат е множество локално запълнени участъци върху силно компрометирана настилка, включително непосредствено около шахти и на места със задържане на вода. Прилагам снимков материал, от който може да се види състоянието на улицата след извършения ремонт.

Това поставя въпроса какъв е смисълът и очакваната трайност на подобен тип ремонт, особено предвид факта, че през зимата на 2026 г. Община Русе публично обясняваше използването на студена асфалтова смес с необходимостта от аварийно обезопасяване на улиците при неблагоприятни метеорологични условия. Сега сме през октомври и считам, че следва да бъде ясно дали извършеното представлява отново временно решение или траен ремонт.

Още по-сериозен е въпросът за начина, по който е извършена самата работа.

Живущи на ул. „Константин Величков“ ме информираха, че при подготовката и почистването на участъците работниците са използвали промишлена въздуходувка, с която прах, каменна фракция и други натрупани по пътното платно материали са били разпръснати във въздуха и към прилежащите тротоари, сгради и витрини. По техни сведения са се образували значителни облаци прах.

При посещението ми на следващия ден по тротоарите и непосредствено пред имотите действително имаше значителни количества прах, камъчета и фракция, което също е видно от приложения снимков материал.

Това поставя въпроса не само за организацията на работата и задължението след нея улицата да бъде оставена чиста, но и за спазването на изискванията за ограничаване на замърсяването на атмосферния въздух при дейности, извършвани от самата Община.

Наредбата за опазване на околната среда на територията на Община Русе определя като своя цел предотвратяването и ограничаването на замърсяването на околната среда, като именно кметът организира и контролира дейностите по нейното опазване. Същевременно Общината осъществява контрол и изисква от гражданите и юридическите лица спазване на установените екологични изисквания.  

Затова считам за особено неприемливо общинско предприятие, намиращо се именно в ресора „Опазване на околната среда и комунални дейности“, да извършва работа по начин, за който граждани свидетелстват, че е довел до образуването на значителни облаци прах и разпръскването на прах и каменна фракция върху тротоари, фасади и витрини. Общината не може да изисква от гражданите и бизнеса стандарти, които самата тя не прилага при собствената си дейност.

В тази връзка моля да получа отговор на следните въпроси:

1. Какви точно ремонтни дейности са извършени на ул. „Константин Величков“ на 15.10.2026 г., на каква обща площ и по каква технология?
2. Какъв вид асфалтова смес и други материали са използвани, в какви количества и каква е общата себестойност на извършените дейности, включително материали, техника и труд?
3. Представлява ли извършеният ремонт временно/аварийно запълване или се приема от Общината като трайно възстановяване на пътната настилка?
4. Какъв експлоатационен срок се очаква от приложената технология и има ли определен гаранционен срок за извършените дейности?
5. Какви средства общо са изразходвани от ОП „Комунални дейности“ през 2025 и 2026 г. за локални ремонти на пътни настилки по технологията, използвана на ул. „Константин Величков“ на 15.10.2026 г.? Моля справката да бъде представена по години, като бъдат посочени общата ремонтирана площ, количеството вложена асфалтова смес и общата стойност на използваните материали, техника и труд.
6. Предвижда ли се цялостен ремонт или преасфалтиране на ул. „Константин Величков“ и ако да - кога? Ако такъв ремонт е планиран, каква е необходимостта непосредствено преди него да се извършват настоящите локални ремонти?
7. Има ли утвърдена технология, вътрешна инструкция или друг документ на ОП „Комунални дейности“, определящ начина за подготовка, почистване и обезпрашаване на участъците при извършване на локални ремонти на пътни настилки? Моля копие от документа да бъде приложено към отговора.
8. Съответства ли използването на промишлена въздуходувка за сухо разпръскване/отстраняване на прах и каменна фракция в непосредствена близост до жилищни и търговски обекти на действащите нормативни изисквания и вътрешните правила на Общината за ограничаване на замърсяването и праховите емисии? Кой конкретно нормативен или вътрешен акт допуска прилагането на този начин на работа и какви задължителни мерки за обезпрашаване следва да бъдат предприети?
9. Извършено ли е след приключване на дейностите влажно или машинно почистване на пътното платно, тротоарите и прилежащите площи? Ако не – защо, и счита ли Община Русе състоянието, видно от приложения снимков материал, за нормален и допустим резултат след приключване на ремонтни дейности от нейно общинско предприятие?
10. Извършва ли се анализ от ОП „Комунални дейности“ на участъците, които се налага да бъдат ремонтирани повторно в рамките на една или две години, и на икономическата ефективност на многократното локално ремонтиране спрямо по-трайното възстановяване на настилката?

Моля към отговора да бъдат приложени наличните документи за извършените на 15.10.2026 г. дейности, както и поисканата справка и вътрешните правила/инструкции.

Приложение: снимков материал от ул. „Константин Величков“, заснет на 16.10.2026 г.  

По отношение на настоящото питане бих желал да получа писмен отговор, изпратен на следния електронен адрес: dido_ger@yahoo.com.


С уважение: …………………………………....
                                 Деян Герасимов, 
        Общински съветник от Коалиция ПП-ДБ

